## Mazón crida la societat valenciana a “conjurar-se” perquè l’energia nuclear “continue sent útil en el nostre objectiu d’aconseguir la independència energètica”

*** Assenyala que “no podem perdre el 45 % de l’energia que produïx la central de Cofrentes si el Govern la tanca en 2030 perquè és fonamental per al desenrotllament dels nostres sectors productius”
* Destaca l’objectiu del Consell de “produir l’energia que necessitem i no dependre dels altres” i recorda l’impuls que s’està donant a la solar, l’eòlica o l’hidrogen verd
* Indica que l’energia nuclear està acreditada com a neta i posa l’exemple de països com el Regne Unit, Suècia, Bèlgica, els Estats Units o Itàlia que ja han anunciat que augmentaran la seua capacitat nuclear
* Carlos Mazón ha assistit a l’entrega dels Premis Levante-EMV 2024 a on ha felicitat tots els guardonats que representen el talent i la trajectòria que “mostrem al món des de la Comunitat Valenciana”**

**València.**

El president de la Generalitat, Carlos Mazón, ha fet una crida a la societat valenciana “per a conjurar-nos perquè l’energia nuclear continue sent útil i contribuïsca a l’objectiu de la independència energètica de la Comunitat Valenciana”.

Així s’ha pronunciat el cap del Consell durant l’entrega dels Premis Levante-EMV 2024, celebrada en el Palau de Congressos de València i que ha congregat empreses, institucions i personalitats de la societat valenciana.

El president ha explicat que “si en 2030 el Govern tanca la central de Cofrentes perdrem el 45 % de l’energia de la Comunitat Valenciana”. “Una energia -ha continuat- que està acreditada com a neta i que no podem perdre perquè és necessària per a les nostres empreses i sectors productius, aconseguir la sobirania energètica i no dependre dels altres”.

En este sentit, ha posat com a exemple els plans de països com el Regne Unit, Suècia, Bèlgica, els Estats Units o Itàlia que ja han anunciat que augmentaran la seua capacitat nuclear. Així, per al cap del Consell “no podem deixar escapar este tren que té a vore amb l’energia que necessitem per a continuar avançant”.

Així mateix, ha recordat l’aposta que està fent el Consell per les energies verdes com l’eòlica, la solar o l’hidrogen verd perquè contribuïsquen a esta sobirania energètica de la Comunitat Valenciana.

Durant la seua intervenció, el president ha recordat que, fa un any, en estos premis ja va fer una crida per a “saldar un deute històric amb la Comunitat Valenciana amb l’ampliació nord del port de València que dos mesos després, per fi, va aprovar el Govern central”.

**Talent i trajectòria dels premiats**

El cap del Consell ha realçat el talent i la trajectòria dels guardonats “que són un exemple del millor de la societat valenciana i un orgull del que exportem i mostrem al món des de la Comunitat Valenciana”.

De la mateixa manera, ha incidit en la labor dels mitjans de comunicació i ha ressaltat el compromís d’*El Mercantil Valenciano* “per posar el focus en els barris, les comarques i els pobles per a oferir uns valors i una informació de proximitat”.

El president ha traslladat la seua felicitació a tots els premiats en l’octava edició d’estos guardons que ha reconegut amb el premi de l’any la filòsofa Adela Cortina; trajectòria empresarial, Rosendo Ortí; *startup*, la firma Internxt; el premi cultura, el Centre d’Art Hortensia Herrero; en la categoria d’acció social per a Aspanion; i esports per a Víctor Claver.

En l’apartat d’economia s’ha premiat Boluda Corporation Marítima; associacionisme i cooperativisme per a la Cooperativa La Viña; salut a la Unitat de Coordinació de Trasplantaments de la Comunitat Valenciana; sostenibilitat per a Hidraqua; internacionalització al grup Valfortec; i el premi educació a la Federació de Societats Musicals de la Comunitat Valenciana (FSMCV).

Fecha: 15/10/2024